Esidimeni-tragedie: Net 5% van vergoeding vanjaar uitbetaalJack Bloom, DA-LPW (Foto: DA) Net R6,5 miljoen van die R120 miljoen wat begroot is vir vergoeding van slagoffers van die Life Esidimeni-tragedie en hul familielede is vanjaar al uitbetaal. Altesaam 81 bevestigde eisers is nog glad nie betaal nie. Dít volgens Jack Bloom, die DA se woordvoerder oor gesondheid in Gauteng, wat sê die syfers is tydens ŉ voorlegging van die premierskantoor bekend gemaak. Volgens die premier se kantoor is die onderbesteding die gevolg van afsonderingsregulasies wat tot ŉ vertraging in die verifikasieproses van eisers gelei het. Altesaam 451 eise is ontvang, waarvan 352 bevestig is. Hiervan is 81 eisers nie betaal nie. Phindile Baleni, direkteur-generaal in Gauteng, het gesê die oorblywende geld sal in Desember en Januarie bestee word, wanneer ŉ trust deur die meester van die hooggeregshof opgestel is. Altesaam 50% van betalings is geoormerk vir pasiënte en die ander 50% is veronderstel om aan die familielede van pasiënte uitbetaal te word. Bloom sê wat die situasie verder ingewikkeld maak is die feit dat ontevrede familielede volgende week boonop in die hof is in ŉ poging om te verseker hul eie prokureurs administreer die trust omdat hulle nie die prokureurs vertrou wat die provinsiale regering gaan aanstel nie. “Dit is ŉ hartseer situasie dat daar steeds soveel betalingskwessies uitstaande is in ŉ saak waar talle mense weens regeringsverwaarlosing gely het,” het Bloom gesê. Die betalings spruit uit die sogenaamde Life Esidimeni-tragedie waar meer as 140 mense in sielkundige inrigtings in Gauteng dood is nadat die provinsiale regering hulle na ander instellings laat oorplaas het. Talle het weens verwaarlosing of honger gesterf.